text: Villa hærget af brand
  01 februar 2013 kl. 08.12
  En villa i Sommersted ved Haderslev blev torsdag aften hærget af en brand. Ilden stod ud af vinduer og tag på huset.
  Den lokale brandstation ligger kun få hundrede meter fra huset, så brandfolkene kunne hurtigt gå i gang med slukningen.
  Alligevel blev alt indbo formentlig ødelagt.
  Husets ejer var ikke hjemme, da branden brød ud. Det var en nabo, som slog alarm.
  Endnu kendes brandårsagen ikke.
  